Siis aga toimus plahvatus - Eesti rahvast said börsihullud. Oktoobris 1996 kasvas börsitehingute arv eelmise kuuga võrreldes juba üle kahe korra ning peaaegu sama kiiret tõusu tegi käive. Juba 1997. aasta jaanuaris kasvas kuu käive üle miljardi krooni. Meie kõige võimsam, aga kindlasti ka hullumeelseim börsibuum saavutas oma kulminatsiooni 1997. aasta juulis-augustis, mil tehingute arv kasvas peaaegu 16 tuhandeni ja käive 3,9 miljardi kroonini (250 miljoni euroni)  kuus. Täna ei saa me taolistest käivetest kahjuks unistadagi. Eelmisel aastal, mil OMXT indeks kerkis aastaga rekordilised 72,6%, jäi börsi aastane käive (240 miljonit eurot) 1997. aasta augustile alla.